ლუის ფილცერი

ლუის ფილცერი ( , დ. 4 დეკემბერი, 1927, ჟიტომირი, ვოლინის ოლქი, უკრაინის სსრ, სსრკ — გ.19 ივლისი, 2018, სან მიგელ დე ალიენდე, გუანახუატო, მექსიკა ) — მექსიკელი ექსპრესიონისტი მხატვარი, რომლის ნამუშევრებიც ძირითადად უსამართლობისა და ბრძოლის თემებს ეძღვნება. მისი ოჯახი რუსეთის რევოლუციის შემდეგ ებრაელთა დევნისგან თავის დასაღწევად უკრაინიდან მექსიკაში წავიდა ემიგრაციაში. მომავალი მხატვარი მეხიკოში გაიზარდა. მხატვრობისადმი ინტერესი ადრეულ ასაკში გამოავლინა, თუმცა ვიდრე ოჯახი მის მოწოდებას აღიარებდა, იძულებული გახდა, ნახატები გაეყიდა. ლუის ფილცერზე დიდი გავლნა მოახდინა ვან გოგის ცხოვრებამ და შემოქმედებამ.

ფილცერის ნამუშევრები მთელ მსოფლიოში იყო გამოფენილი, დაჯილდოვდა რამდენიმე მედლით, თავად მხატვარი აირჩიეს მექსიკური სამხატვრო სალონის წევრად.

ბიოგრაფია
ლუის ფილცერი დაიბადა ჟიტომირში 1927 წელს, ებრაულ ოჯახში. როდესაც ის მხოლოდ ექვსი თვის იყო, ოჯახი ქვეყნიდან გაიქცა რუსეთის რევოლუციის შემდეგ ებრაელთა დევნის გამო. ოჯახის წევრებიდან არავინ საუბრობდა უკრაინაში გადატანილ საშინელებებზე. მეხიკოში ჩასვლისთანავე ფილცერები ლა ლაგუნილიას უბანში დასახლდნენ. მამა მხოლოდ რამდენიმე სიტყვას ფლობდა ესპანურად და ქუჩაში ტანსაცმლის გაყიდვით იყო დაკავებული. მოგვიანებით, სხვა ემიგრანტებთან ერთად გახსნა სვიტრების ფაბრიკა. ბავშვობაში ლუის ფილცერს სკოლა არ მოსწონდა. მან ისწავლა ხატვა, ასევე შეისწავლა ბუღალტერია, რათა მამას დახმარებოდა. როგორც თავად განაცხადა, ოჯახურ ბიზნესში მუშაობა რთული იყო, თუმცა ეს აძლევდა ბევრი ადამიანის გაცნობის საშუალებას, ვისთვისაც ხშირად გასართობად ხატავდა სურათებს.

თექვსმეტი წლის ასაკში სან-კარლოსის აკადემიაში შევიდა ფერწერის შესასწავლად, დილით გაკვეთილებს ესწრებოდა და დღისით მუშაობდა. სამსახურის შემდეგ ყოველ საღამოს ხატავდა. მოგვიანებით, სამი წლის განმავლობაში სწავლობდა ესპანელი მხატვრის ხოსე ბარდასანოს სახელოსნოში, სადაც ეუფლებოდა ძირითადად ხატვის და ფერწერის ხელოვნებას.

მხატვრული სტილი
ადრეული ასაკიდანვე ლუის ფილცერმა შეიმუშავა უნიკალური ესთეტიკა, რომელიც დაფუძნებული იყო სინათლისა და ჩრდილის გამოყენებაზე დრამატიზმისა და მკვეთრი ექსპრესიონიზმის გამოსახატავად. ძლიერი და უეცარი ეფექტის შესაქმნელად ის უპირატესობას ანიჭებდა საღებავის სქელ შტრიხებს. მხატვარი თავს უწოდებდა ვან გოგის, გოიას და ხოსე კლემენტე ორესკოს მგზნებარე თაყვანისმცემელს. ვან გოგის ნახატებმა, რომლებიც მაღაროელების მძიმე ცხოვრებას ასახავს, ​​ასევე გოიას ნახატებმა, რომლებიც ომის საშინელებებს ასახავს, ​​მნიშვნელოვანი გავლენა მოახდინეს მის მხატვრულ სამყაროზე. ხოსე კლემენტე ოროსკოს გავლენა აშკარად ჩანს მხატვრის ზოგიერთ ნამუშევარში, განსაკუთრებით მის სარკასტულ მიდგომაში. ფილცერმა განაცხადა, რომ ის ექსპრესიონისტია, რომელიც ტილოზე გამოხატავს ყველაფერს, რასაც გრძნობს, მათ შორის ოცნებებსა და შინაგან წუხილს, და ხატავს თემებს, რომლებიც მასში ემოციებს აღძრავს.

იდეალიზმის აღმატებით ხარისხში აყვანის ნაცვლად, მისი ნამუშევრები იკვლევდა სამართლიანობისა და უსამართლობის თემებს სოციალური ცვლილებების მიზნით. მხატვარი ღრმად იყო შეშფოთებული ისეთი საკითხებით, როგორიცაა მორალური დაცემა, გულგრილობა, შეუწყნარებლობა და ადამიანური გაუგებრობა. მისი ნახატები გამოსახავენ მძიმე ცხოვრებისეული გამოცდილების მქონე ადამიანებს გამხდარი სხეულებითა და სახეებით. ფილცერის მიერ შერჩეული თემები ღრმად გულწრფელი და კონკრეტული ხასიათისაა. მან შექმნა ნამუშევრები, რომლებიც ეძღვნებოდა სხვადასხვა სოციალურ და ისტორიულ მოვლენას , მათ შორის, ტლატელოლკოს ხოცვა-ჟლეტას, ლას-ვეგასის კაზინოებს, მექსიკის რევოლუციას და მეხიკოს მეტროს.